SAP อดีตลูกจ้าง IBM ที่ตอนนี้ใหญ่กว่านายจ้าง
หากเราเป็นพนักงานในบริษัทแห่งหนึ่ง แล้วโปรเจกต์ที่ทำอยู่ ถูกเจ้านายบอกให้ยกเลิกกะทันหัน เราจะตัดสินใจอย่างไร?  วันนี้ เรามาดูตัวอย่างของอดีตลูกจ้างของบริษัท IBM ที่เคยเผชิญปัญหานี้ แต่พวกเขากลับเปลี่ยนให้มันเป็นโอกาสทางธุรกิจ
17 มิ.ย. 2563

SAP อดีตลูกจ้าง IBM ที่ตอนนี้ใหญ่กว่านายจ้าง /โดย ลงทุนแมน
หากเราเป็นพนักงานในบริษัทแห่งหนึ่ง
แล้วโปรเจกต์ที่ทำอยู่ ถูกเจ้านายบอกให้ยกเลิกกะทันหัน
เราจะตัดสินใจอย่างไร?
วันนี้ เรามาดูตัวอย่างของอดีตลูกจ้างของบริษัท IBM
ที่เคยเผชิญปัญหานี้ แต่พวกเขากลับเปลี่ยนให้มันเป็นโอกาสทางธุรกิจ
โอกาสทางธุรกิจคือการก่อตั้งบริษัท SAP 
ที่ปัจจุบัน มีมูลค่าบริษัท 5.2 ล้านล้านบาท
เป็นบริษัทที่ใหญ่ที่สุดในประเทศเยอรมนี
แถมยังใหญ่กว่า IBM บริษัทนายจ้างในอดีต
ที่มีมูลค่าบริษัท 3.5 ล้านล้านบาท
แล้วอดีตพนักงาน IBM เห็นโอกาสอะไร?
ลงทุนแมนจะเล่าให้ฟัง
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
เรื่องราวของ SAP เกิดขึ้นกับวิศวกรชาวเยอรมัน 5 คน
คือคุณ Dietmar Hopp, Hans-Werner Hector, Hasso Plattner, Klaus Tschira 
และ Claus Wellenreuther ในปี ค.ศ. 1971 หรือ 49 ปีก่อน
พวกเขาเป็นพนักงานของบริษัท IBM สาขาประเทศเยอรมนีที่ได้รับมอบหมาย
ให้ออกแบบ และพัฒนาซอฟต์แวร์องค์กรสำหรับลูกค้ารายหนึ่งของบริษัท
แต่อยู่ดีๆ ทางบริษัท IBM ก็ได้ยกเลิกโปรเจกต์ดังกล่าวกะทันหัน
และแจ้งกับวิศวกรทั้ง 5 คนว่างานที่พวกเขาทำอยู่ “ไม่จำเป็นอีกต่อไปแล้ว”
หากเราเป็นหนึ่งในวิศวกรที่อยู่ในสถานการณ์นั้น
เราจะตัดสินใจกันอย่างไร?
วิศวกรทั้ง 5 คนนี้ตัดสินใจลาออก และร่วมกันก่อตั้งบริษัทขึ้นมาในปี ค.ศ. 1972
บริษัทนี้ชื่อว่า SAP ก่อตั้งขึ้นมาเพื่อทำธุรกิจพัฒนาซอฟต์แวร์สำหรับองค์กร เพราะพวกเขามองว่าธุรกิจนี้จะกลายเป็นธุรกิจที่มีแนวโน้มการเติบโตที่ดีในอนาคต
ในปีนั้น SAP ได้จ้างพนักงานทั้งหมด 9 คน และเริ่มต้นพัฒนาระบบเก็บข้อมูลทางบัญชี
นอกจากนั้น บริษัทก็ได้ต่อยอดระบบบัญชีไปยังซอฟต์แวร์สำหรับวางแผนข้อมูลและทรัพยากร
ทางธุรกิจขององค์กร หรือที่เรียกกันว่า Enterprise Resource Planning (ERP)
แล้วระบบบัญชี ที่เป็นระบบ ERP 
มันสำคัญสำหรับธุรกิจขนาดไหน?
เราลองมาดูตัวอย่างง่ายๆ เช่น..
บริษัท Adidas ส่งคำสั่งผลิตรองเท้ารุ่นใหม่
หลังจากโรงงานผลิตเสร็จแล้ว จึงส่งสินค้าไปเก็บไว้ที่คลังสินค้า
ขั้นตอนสุดท้าย หากมีการสั่งของ 
ก็จะทำการจัดส่งสินค้าให้กับผู้จัดจำหน่าย
หากธุรกิจเรามีขนาดใหญ่ 
การที่เราจะติดต่อระหว่างโรงงานผลิต คลังสินค้า ฝ่ายขาย บัญชี ที่อยู่ต่างสถานที่กันนับว่ายากแล้ว
แต่การที่เราจะอัปเดตข้อมูลให้ตรงกัน ไม่คลาดเคลื่อนถือเป็นเรื่องที่ยากกว่ามาก
ปัญหาสมัยก่อนก็คือ 
เราจะรู้ได้อย่างไรว่า ถ้าเราขายสินค้าออกจากคลังไปแล้ว
แล้วรายได้ที่เราบันทึก จะตรงกับฝั่งบัญชีหรือไม่?
ถ้าเราไม่บันทึก ก็จะแปลว่าสินค้าหายไป แต่เราไม่มีรายได้
เรื่องนี้เป็นปัญหาที่ SAP มองเป็นโอกาสที่จะพัฒนาซอฟต์แวร์องค์กรเพื่อให้บริษัทต่างๆ นำไปประยุกต์ใช้ และวางแผนข้อมูลทั้งหมดของบริษัทให้อยู่บนแพลตฟอร์มเดียวกัน
ซอฟต์แวร์องค์กรที่ SAP คิดค้นจะทำให้
เมื่อมีคำสั่งการผลิต โรงงานรู้ทันที
เมื่อโรงงานส่งของไปแล้ว คลังรู้ทันที
เมื่อคลังจำหน่ายสินค้าไปแล้ว ฝ่ายขายรู้ทันที
ที่สำคัญที่สุดก็คือ ข้อมูลเหล่านี้จะเป็นข้อมูลแบบเรียลไทม์
ซึ่งจะทำให้เราสามารถตัดสินใจได้ทันต่อเหตุการณ์มากขึ้น
และประสิทธิภาพการดำเนินธุรกิจก็จะมากขึ้นตามเช่นกัน
ด้วยคอนเซ็ปต์นี้ จึงทำให้ SAP เป็นบริษัทที่มีผู้ใช้บริการทั่วโลกให้ความสนใจ และเติบโตตลอดระยะเวลาที่ผ่านมา
แล้วผลประกอบการตอนนี้เป็นอย่างไร?
บริษัท SAP
ปี 2017 รายได้ 8.4 แสนล้านบาท กำไร 1.4 แสนล้านบาท
ปี 2018 รายได้ 8.7 แสนล้านบาท กำไร 1.4 แสนล้านบาท
ปี 2019 รายได้ 9.7 แสนล้านบาท กำไร 1.2 แสนล้านบาท
โดยแบ่งโครงสร้างรายได้ตามแต่ละภูมิภาคมาจาก
โซนเอเชีย 15%
โซนอเมริกา 41%
โซนยุโรป ตะวันออกกลาง และแอฟริกา 44%
ซึ่งบริษัทก็มีฐานลูกค้าเป็นองค์กรชั้นนำมากมาย 
โดยเฉพาะองค์กรในประเทศเยอรมนีที่ทุกๆ 100 บริษัท
จะใช้ซอฟต์แวร์ของ SAP รันระบบหลังบ้านอยู่กว่า 80 บริษัท
ตอนนี้ SAP เริ่มปรับโมเดลรายได้จากการขายสิทธิ์ไปเป็นบริการบนเทคโนโลยีคลาวด์ ทำให้บริษัทเข้าถึงกลุ่มธุรกิจที่มีขนาดเล็กลงได้มากขึ้น จากเดิมที่มีฐานลูกค้าเป็นองค์กรขนาดใหญ่
ทั้งหมดนี้ทำให้บริษัท SAP มีมูลค่าเพิ่มขึ้น 
จนกลายเป็นบริษัทที่ใหญ่ที่สุดในประเทศเยอรมนี
มีมูลค่า 5.2 ล้านล้านบาท ใหญ่กว่านายจ้างอย่าง IBM
ที่พวกเขาลาออกมาเมื่อ 49 ปีก่อน..
แล้วเรื่องนี้ให้ข้อคิดอะไรเรา?
หากเราเชื่อมั่นว่าสิ่งที่เราทำอยู่มันมีคุณค่า 
เราก็ต้องไม่ย่อท้อ ไม่ว่าจะเผชิญกับอุปสรรคอะไรก็ตาม
เหมือนอย่างวิศวกรผู้ก่อตั้งบริษัท SAP 
ที่แม้ว่าจะโดนยกเลิกโปรเจกต์ไป แต่พวกเขาก็ยังเชื่อมั่น
เชื่อมั่นถึงขนาดที่ตัดสินใจลาออก
และร่วมกันก่อตั้งบริษัทเพื่อสานต่อโปรเจกต์ต่อไป
จนโปรเจกต์เล็กๆ ที่ไม่มีใครเห็นค่าในตอนนั้น กลับมีมูลค่าสูงกว่าบริษัทนายจ้างไปแล้ว นั่นเอง..
----------------------
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-